b'\n_START_ARTICLE_\nVienyb\xc4\x97s tiltas\n_START_SECTION_\nIstorija\n_START_PARAGRAPH_\nTiltas buvo statomas 1931\xe2\x80\x931935\xc2\xa0m. siekiant sujungti Daugpil\xc4\xaf su tada atskiru Gryvos miestu. Atidarytas 1935\xc2\xa0m. lapkri\xc4\x8dio 23 d., buvo pirmasis plieninis tiltas Baltijos \xc5\xa1alyse. Tilto metalini\xc5\xb3 santvar\xc5\xb3 elementai buvo pristatyti i\xc5\xa1 Vokietijos, darbus vykd\xc4\x97 vokie\xc4\x8di\xc5\xb3 kompanija. Miestui tiltas buvo gyvybi\xc5\xa1kai reikalingas, nes be gele\xc5\xbeinkelio tilto nebuvo kito pastovaus tilto, o medinis tiltas tarp miesto rajono Gajoko ir Gryvos buvo sugriautas did\xc5\xbeiausio vietos istorijoje potvynio 1922\xc2\xa0m., kuomet baland\xc5\xbeio 9\xe2\x80\x9310 d. vanduo buvo pakil\xc4\x99s 10,62\xc2\xa0m._NEWLINE_Antrojo pasaulinio karo metu tiltas buvo susprogdintas. U\xc5\xbeimti tilto buvo pasi\xc5\xb3sti vokie\xc4\x8di\xc5\xb3 specialiojo dalinio \xe2\x80\x9eBrandenburg\xe2\x80\x9c diversantai, gerai mok\xc4\x97j\xc4\x99 rus\xc5\xb3 kalb\xc4\x85, persireng\xc4\x99 soviet\xc5\xb3 NKVD uniforma. 1941\xc2\xa0m. bir\xc5\xbeelio 26 d. apie septint\xc4\x85 valand\xc4\x85 ryto prie Vienyb\xc4\x97s tilto pasirod\xc4\x97 du \xe2\x80\x9eraudonarmie\xc4\x8di\xc5\xb3\xe2\x80\x9c pilni sunkve\xc5\xbeimiai. Perva\xc5\xbeiav\xc4\x99 tilt\xc4\x85, diversantai \xc5\xa1oko i\xc5\xa1 ma\xc5\xa1in\xc5\xb3 ir puol\xc4\x97 soviet\xc5\xb3 sargybinius, tiltas kaipmat atsid\xc5\xabr\xc4\x97 vokie\xc4\x8di\xc5\xb3 rankose. Su gele\xc5\xbeinkelio tiltu pasikartojo pana\xc5\xa1i istorija. Taip buvo pasir\xc5\xabpinta generolo E. Man\xc5\xa1teino vadovaujamo Vermachto 56-ojo tank\xc5\xb3 korpuso permetimu per Dauguv\xc4\x85._NEWLINE_Vokie\xc4\x8diams atsitraukiant, keli tilto tarpatramiai nuo Gryvos pus\xc4\x97s buvo sugriauti. Laikinai buvo atstatytas i\xc5\xa1 medini\xc5\xb3 konstrukcij\xc5\xb3, v\xc4\x97liau suremontuotas kapitali\xc5\xa1kai.\n_START_SECTION_\nKonstrukcija\n_START_PARAGRAPH_\nTiltas stovi ant trij\xc5\xb3 akmenini\xc5\xb3 atram\xc5\xb3. Tilto ilgis 328\xc2\xa0m._NEWLINE_\xc5\xa0iuolaikinis tiltas skiriasi nuo buvusiojo. 1988\xe2\x80\x931989\xc2\xa0m. buvo vykdoma rekonstrukcija, i\xc5\xa1ardant sen\xc4\x85j\xc4\xaf ir \xc4\xafrengiant nauj\xc4\x85 tilto paklot\xc4\x85 ant sen\xc5\xb3j\xc5\xb3 atram\xc5\xb3.'